ખૂનખાર આંતરરાષ્ટ્રીય ત્રાસવાદી ઓમર ઝફર (ડૅની ડેન્ઝોન્ગ્પા) લંડનમાં રહેલો આપણો કોહિનૂર હીરો ચોરવાની સાજિશ રચે છે, પરંતુ એ પહેલાં જ બીજો એક માણસ રાજવીર નંદા (હૃતિક રોશન) એ હીરો ચોરીને ભાગે છે એટલે હૃતિકની પાછળ ડૅનીના ગુંડાઓ અને એ બન્નેની પાછળ પોલીસ. તેમની આ પકડમપટ્ટીમાં શિમલામાં બૅન્ક-રિસેપ્શનિસ્ટ એવી હર્લિન સાહની (કૅટરિના કૈફ) નાહકની સલવાઈ જાય છે. તે બિચારીને સલામત રાખવા માટે હૃતિક તેને પોતાની સાથે જ વર્લ્ડ-ટૂર કરાવતો ફરે છે અને બન્ને નિરાંતે પ્રેમમાં પણ પડે છે, પરંતુ હૃતિક આખરે કોહિનૂર હીરો શા માટે ચોરે છે? એ હીરાનું છેવટે શું થાય છે? આ બધા સવાલો પાછળ કાનખજૂરાના એક પગના વધી ગયેલા નખ જેવડું સસ્પેન્સ પણ છે, જેને માટે તમારે (કમનસીબે) આખી ફિલ્મ જોવી પડે.